FI Euroopan unionin virallinen lehti C 162/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 162/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”LAKELAND HERDWICK”

EY-N:o: UK-PDO-0005-0891-06.09.2011

SMM ( ) SAN ( X )

1. Nimi:

”Lakeland Herdwick”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotelaji

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

Lakeland Herdwick -nimeä käytetään ruhoista tai paloista, jotka on saatu Herdwick-rotuun kuuluvista puhdasrotuisista karitsoista ja lampaista, jotka ovat syntyneet puhdasrotuisista vanhemmista ja jotka on kasvatettu ja teurastettu Cumbrian kreivikunnassa. Lakeland Herdwick -liha on hienosyistä ja mureaa, ja sen maku on tavallista voimakkaampi, mikä johtuu hitaasta kasvuvauhdista ja pitkästä laiduntamisajasta. Lakeland Herdwick -lihatuotteiden väri vaihtelee vaaleanpunaisesta tumman ruusunpunaiseen; liha on yleensä tummempaa kuin alangoilla kasvatetuilla kaupallisilla roduilla. Rasva on kiinteää, joustavaa ja väriltään valkoista.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Herdwick-rodun lampaat laiduntavat Englannin korkeimmilla vuorilla ja ylängöillä Cumbrian kreivikunnassa Luoteis-Englannin Lake District -järvialueella. Herdwick-lampaat tuotetaan Lake District -järvialueen keski- ja länsiosan ylängöillä sijaitsevilla tiloilla. Ne käyttävät ravinnokseen ylängön kasvillisuutta, kuten heinäkasveja, kanervaa ja erilaisia muita kasveja (esim. mustikkaa). Teuraaksi tarkoitettuja karitsoja ja lampaita ruokitaan joko ruoholla, heinällä tai säilörehulla ja/tai vuodenajasta riippuen paikallisesti tuotetulla täydennysrehulla.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden on tapahduttava yksilöidyllä maantieteellisellä alueella, jolla

— karitsojen on synnyttävä,

— karitsat on kasvatettava,

— lihotettava ja

— teurastettava, ja

— ruhot on leimattava 3.7 kohdan mukaisesti.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Tuotteen tunnistamiseksi ja sen alkuperän varmentamiseksi tuote on saatettava kulutukseen varustettuna ruhoon tehdyllä Lakeland Herdwick -leimalla. Merkintä on tehtävä teurastamossa. Liha saatetaan myyntiin 3.2 kohdassa kuvattuina paloina. Lakeland Herdwick -leima on painettava ruhon pintaan palojen ulkosyrjään.

EU:n graafisen tunnuksen ja lainsäädännössä edellytettyjen tietojen lisäksi pakkauksen etiketissä on oltava seuraavat tiedot selkeässä ja luettavassa muodossa:

— nimi ”Lakeland Herdwick” ja sen jäljessä teksti ”Protected Designation of Origin” (suojattu alkuperänimitys),

— tuottaja- tai pakkaajayrityksen nimi, toiminimi ja osoite.

Lakeland Herdwick -leima on soikea, ja sen yläosassa on sana ”LAKELAND” ja alaosassa ”HERDWICK”. Keskellä on suuraakkonen, joka ilmaisee teurastamon.

4. Maantieteellisen alueen tarkka rajaus:

Cumbrian kreivikunta

5. Yhteys maantieteelliseen alueeseen:

5.1 Maantieteellisen alueen erityisyys:

Lake District -järvialue nimettiin kansallispuistoksi vuonna 1951, ja alueesta sekä sen ympäristöstä käytetään yleisesti nimitystä ”Lakeland”. Cumbrian kreivikunta perustettiin 1970-luvulla entisistä Cumberlandin ja Westmorlandin kreivikunnista sekä osista Lancashireä ja Yorkshireä.

Herdwick-lampaat elävät läpi vuoden Englannin korkeimmassa ja karuimmassa maastossa, ja seutu on myös koko maan runsassateisin alue. Lampaat käyttävät ravinnokseen ylängön kasvillisuutta, kuten heinäkasveja, kanervaa ja erilaisia muita kasveja (esim. mustikkaa). Herdwickin ydinaluetta on kansallispuiston länsi- ja keskiosa.

Suuri osa maastosta on aitaamatonta vuoristolaidunta, ja alueella on myös runsaasti yhteismaita. Herdwick-lampaat oppivat paimenten johdolla ja emojensa mukana laiduntaessaan tunnistamaan avoimessa maastossa omat laiduntamisalueensa, jotka paikallisesti tunnetaan nimellä ”heaf”. Kyseessä on monimutkainen järjestelmä, jonka toimiminen riippuu suuresti siitä, miten hyvin emolampaat onnistutaan sukupolvien mittaan totuttamaan siihen, että ne laiduntavat juuri niille osoitetulla alueella. Tämä on niin tärkeää, että Herdwickin tiloilla on usein naaraspuolisten jalostuslampaiden ydinjoukosta muodostuva ns. isännän katras, joka totutetaan laiduntamaan kyseiselle tilalle kuuluvissa osissa vuoristolaidunta. Juuri tämä katras muodostaa tilan lammaskarjan perustan. Tavallisesti sen vahvuus on noin kolmannes koko katraasta, mutta määrät voivat vaihdella tilakohtaisesti.

5.2 Tuotteen erityisyys:

Herdwick-lammas on Cumbrian Lake District -järvialueen keski- ja länsiosien kotoperäinen rotu, jota pidetään erinomaisena esimerkkinä poikkeuksellisiin ilmasto- ja geomorfologisiin olosuhteisiin sopeutuneesta rodusta. Yhdistyneen kuningaskunnan National Sheep Association -lammastalousyhdistyksen vuonna 1998 julkaiseman British Sheep -katsauksen yhdeksännessä laitoksessa kerrotaan Herdwick-lampaasta näin: ”Kyseessä on ensisijaisesti vuoristorotu, ja sitä pidetään yleisesti yhtenä Yhdistyneen kuningaskunnan karaistuneimmista roduista, joka on sopeutunut erinomaisesti maaston olosuhteisiin”.

Ruhon ominaisuudet:

Toisin kuin alangoilla kasvatettujen kaupallisten rotujen karitsat, jotka voidaan teurastaa jo neljän kuukauden ikäisinä, Herdwick-karitsat teurastetaan 8–12 kuukauden ikäisinä. Niiden elopaino on 28–40 kg ja teuraspaino 14–22 kg.

Villantuotantoon käytettyjen Herdwick-karitsojen ja lampaanlihaksi myytävien vanhempien eläinten elopaino voi olla yli 38 kg ja teuraspaino 18 kg. Lakeland Herdwick -karitsanruhot luokitellaan EUROP-luokitteluasteikon luokkaan O ja Lakeland Herdwick -villalampaat ja -lampaat luokkaan R. Lampaanliha saadaan tavallisesti yli kahden vuoden ikäisistä eläimistä. Villalampaaksi kutsutaan karitsaa, joka keritään ensimmäisen kerran sen syntymää seuraavana vuonna 15–24 kuukauden ikäisenä. Elopaino Teuraspaino EUROP-luokitus Karitsa 28–40 kg 14–22 kg O Villalammas/lammas 38 kg + 18 kg + R

Lakeland Herdwick -karitsanliha/lampaanliha tunnetaan erityisestä maustaan ja aistinvaraisista laatuominaisuuksistaan, jotka ovat luonnollinen seuraus siitä, että karitsat kasvavat hitaasti Lake District -järvialueen ylänköjen kanervaa ja ruohoa kasvavilla laitumilla. Liha on mehevää, mureaa ja muistuttaa maultaan enemmän riistanlihaa kuin tavanomainen karitsanliha. J. D. WOODin (Division of Food Animal Science, University of Bristol) tekemän tutkimuksen mukaan Lakeland Herdwick -karitsanlihan maku ja rakenne olivat paremmat kuin alangolla kasvatetuilla karitsoilla, ja liha sisälsi terveellisiä omega 3 -rasvahappoja.

Lakeland Herdwick -karitsanlihan maun erityisyys näytettiin toteen maatalous-, kalastus- ja elintarvikeministeriön tilaamassa, lokakuun 1996 ja kesäkuun 1997 välisenä aikana toteutetussa tutkimushankkeessa ”An investigation of flavours in meat from sheep grown slowly or more quickly on grass diets” (J. D. WOOD, Division of Food Animal Science, University of Bristol). Tutkimuksen mukaan Lakeland Herdwick -karitsanlihan maku oli muita parempi, ja sen aistinvaraiset laatuominaisuudet olivat korkealuokkaiset verrattuina tavanomaisten kaupallisten risteytettyjen rotujen lihaan. Tutkimus vahvisti myös aikaisemmat havainnot karitsanlihan korkeista steariini- ja alfalinoleenihappopitoisuuksista verrattuna naudan- ja sianlihaan. Maussa tapahtuvat suotuisat muutokset vaikuttivat johtuvan monityydyttymättömien rasvahappojen määrän lisääntymisestä lihaskudoksessa eläinten iän kasvaessa. Tutkimuksen päätelmien mukaan korkeampi kokonaisrasvapitoisuus (rasvakudosjuovat) ja monityydyttymättömien rasvahappojen suurempi osuus ovat Lakeland Herdwick -karitsanlihan positiivisia ominaisuuksia.

Tilat käyttävät myös alueen alavampia maita karitsanlihan tuotantoon elintarvikeketjua varten, ja eräät alangolla sijaitsevat tilat tuottavat niin ikään Herdwick-karitsoja. Suurin osa Lakeland Herdwick -lampaanlihasta saadaan urospuolisista eläimistä, koska useimmat uuhet käytetään jalostuseläimiksi. Ihmisravinnoksi tuotetaan lähinnä näistä urospuolisista eläimistä ja steriloiduista uuhista saatavia lihatuotteita ja lampaanlihaa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Herdwick-lampaita pidetään erinomaisena esimerkkinä Lake District -järvialueen poikkeuksellisiin ilmasto- ja geomorfologisiin olosuhteisiin sopeutuneesta rodusta. Lakeland Herdwick -karitsanliha/lampaanliha tunnetaan erityisestä maustaan ja aistinvaraisista laatuominaisuuksistaan, jotka ovat luonnollinen seuraus siitä, että karitsat kasvavat hitaasti Lake District -järvialueen ylänköjen kanerva- ja ruoholaitumilla. Kaikki täydennysravinto tuotetaan paikallisesti.

Sana ”Herdwick” juontaa juurensa 1100-luvulta ja tarkoittaa itse asiassa laidunta, jolla lampaat pidetään. Sana on ilmeisesti johdettu muinaisnorjan lammastilaa tarkoittavasta sanasta ”Herd-vic”. Lake District -järvialueella sitä käytettiin 1600-luvulle asti pienistä lammastiloista, mutta 1700-luvulta lähtien sana on vakiintunut ilmaisemaan itse lammasrotua.

Nykyisin Lake District -järvialueella on noin 120 tilaa, joilla pidetään kaupallisessa merkityksessä noin 50 000:ta Herdwick-lammasta; eräät tiloista kuuluvat National Trustin omistukseen. Beatrix Potter (Mrs Heelis) sijoitti 1920-luvulla Petteri Kaniini -tarinoilla ansaitsemiaan varoja ostamalla alueelta maatiloja, joita uhkasivat kehitys- tai metsityshankkeet, ja edisti Herdwick-rodun elvyttämistä kyseisillä tiloilla. Kuollessaan vuonna 1943 Potter jätti kaikki ostamansa maatilat National Trustin haltuun ja määräsi, että kaikki näillä tiloilla kasvatettavat lampaat olisi pidettävä puhdasrotuisina Herdwick-lampaina.

Lakeland Herdwick -karitsanlihaa tarjoiltiin kuningatar Elisabet II:n kruunajaisillallisella vuonna 1953.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://archive.defra.gov.uk/foodfarm/food/industry/regional/foodname/products/documents/lakeland-herdwick-pdo-111109.pdf

(1) EUVL L 93, 31.3.2006, s. 12.